पाएं अपने शहर की ताज़ा ख़बरें और फ्री ई-पेपरडाउनलोड करें
पानीपत. हुडा से संबंधित सभी काम एक ही छत के नीचे करवाने के लिए चार माह और इंतजार करना होगा। नए कार्यालय के निर्माण में अभी चार माह का समय और लगेगा। विभागीय अधिकारियों ने एक माह पहले नए कार्यालय का निर्माण कार्य जून तक समाप्त होने का दावा किया था, लेकिन ऐसा हो नहीं सका। इसी कारण इसके निर्माण का समय सितंबर तक बढ़ा दिया है।
बता दें कि विभिन्न कार्यो के लिए लोगों को हुडा के अलग-अलग स्थानों पर मौजूद कार्यालयों में भागना पड़ता है। विभाग ने लोगों की दिक्कत को देखते हुए सेक्टर 18 में सभी कार्यालय एक छत के नीचे लाने के लिए नए कार्यालय के निर्माण का फैसला लिया था। इसके लिए कंस्ट्रक्शन शुरू भी हो गई थी। विभागीय अधिकारियों ने दावा किया था कि जून माह तक नया कार्यालय बनकर तैयार हो जाएगा।
ये हो रही है लोगों को परेशानी : शहर में इस समय औद्योगिक और रिहायशी 14 सेक्टर हैं। इनमें रहने वाले और नए प्लॉटों में कंस्ट्रक्शन करने के लिए लोगों को विभाग से संबंधित अपने किसी भी कार्य के लिए अलग-अलग कार्यालयों में जाना पड़ता है। इससे लोगों का समय भी ज्यादा बर्बाद होता है।
नए कार्यालय में एक ही जगह होंगे सभी काम :
हुडा के तीनों कार्यालयों में प्लॉट अलॉटमेंट, पजेशन, डीपीसी (जमीनी मॉस्चराइजर संबंध कार्य का सर्टिफिकेट), वाटर कनेक्शन, सीवर कनेक्शन, कंप्लीशन, नक्शा पास कराने का कार्य होता है। ये सभी काम नए कार्यालय में एक ही जगह हो सकेंगे।
टोल प्लाजा के पास बन रहा है नया कार्यालय
टोल प्लाजा के पास सेक्टर-18 में 885 स्क्वेयर फीट में हुडा के नए कार्यालय का निर्माण हो रहा है। अभी तक हुडा के कार्यालय अलग-अलग सेक्टरों में मौजूद हैं। इनमें संपदा कार्यालय सेक्टर 13/17 में, एक्सईएन कार्यालय सेक्टर 11/12 में और सेक्टर 6 और 18 के एसडीओ का कार्यालय व जिला नगर योजनाकार का कार्यालय सेक्टर 25 में है।
100 अफसरों के लिए जगह
जिला नगर योजनाकार सहित हुडा के तीनों कार्यालयों में छोटे-बड़े करीब सौ अधिकारी हैं। अभी तक सभी अलग-अलग कार्यालयों में बैठते हैं। इससे आपस में तालमेल भी ठीक तरह से नहीं हो पाता। नया कार्यालय बनने के बाद सभी अधिकारी एक ही जगह बैठेंगे।
18 अप्रैल, 2011 से निर्माण
नए कार्यालय की शुरूआत 18 अप्रैल, 2011 को हुई थी। इसे कंस्ट्रक्शन ठेकेदार द्वारा 30 जून, 2013 को कंपलीट करके विभाग के हवाले करना था। यह कार्यालय करीब साढ़े छह करोड़ से ज्यादा राशि में बनकर तैयार होगा। मैटीरियल के अभाव में निर्माण समय पर नहीं हो पा रहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva zho_Hant eng_Latn